Allerede mandag rejser borgmester Jacob Bundsgaard til Bruxelles, for at tale med EU-Kommissionen om flytning af Aarhus Lufthavn.

Annonce

Det kommer ikke til at trække ud, at Aarhus skal til EU-Kommisionen for at få afklaret reglerne om offentlig støtte til at flytte Aarhus Lufthavn.

For allerede mandag 11. juli rejser borgmester Jacob Bundsgaard til Bruxelles for at mødes med EU-Kommissionen om sagen.

Mødet med kommissionen sker på baggrund af et tidligere møde 28. juni mellem borgmesteren og transportminister Hans Christian Schmidt, hvor ministeren anbefalede, at Aarhus afklarer kommissionens holdning til kommunal støtte til en evt. lufthavn, sådan som det er foreslået i »Supplerende analyse af evt. ny Aarhus Lufthavn ved Thomasminde« fra maj 2016.

Transportministeriet er også repræsenteret ved mødet med EU-Kommissionen.

I analysen hedder det blandt andet, at »Den offentlig egenkapitalinvestering i Aarhus Lufthavn vurderes ikke at være i overensstemmelse med det markedsmæssige investorprincip, fordi den ikke sker på lige vilkår med den private investering. Det betyder, at der er tale om statsstøtte, som skal anmeldes og godkendes af EU-Kommissionen, inden den udbetales.«

Begrebet 'statsstøtte' skal i denne sammenhæng ikke forstås bogstaveligt, men som offentlig støtte uanset om det er staten eller som i dette tilfælde en kommune, der overvejer at støtte en ny lufthavn.

Annonce

Lufthavn kræver tilskud

Analysen er udarbejdet af Aarhus Kommune i samarbejde med Rambøll Management Consulting. Den viser, at det teknisk er muligt at etablere en ny Aarhus Lufthavn ved Thomasminde. Men analysens business case viser også, at der vil være et likviditetsunderskud de første 20 år, som vil kræve et driftstilskud på 75 millioner kroner om året. I business casen er det forudsat, at Aarhus Kommune bidrager med et egenkapitalindskud på 500 millioner kroner. Den samfundsøkonomiske analyse viser, at projektet vil have en negativ samfundsøkonomisk nutidsværdi på 1,3 milliarder kroner, og at projektet således ikke vil være samfundsøkonomisk rentabelt.

Mødet med kommissionen finder sted mandag 11. juli kl. 15.30 i EU-Kommissionen. I mødet deltager:

Borgmester Jacob Bundsgaard, director Henrik Mørch, "DG Competition, Transport, Post and other services" samt en eller flere af hans medarbejdere; chef for Erhverv, By og Viden Marianne Gjerløv, Aarhus Kommune; director Lars Holte Nielsen, Central Denmark EU Office, Bruxelles og chefkonsulent Nicolai Heric Leth, Transportministeriet.